
POSTMODERNISMUL CA REVOLTA ÎMPOTRIVA 
AUTORITĂŢII REVELATIONALE 

Pr. asist. Tudor Cosmin CIOCAN 
Facultatea de Teologie Ortodoxă Constanţa 



Introducere în condiţia postmodernă 

lasă burgheză a revoluţionat societatea modernă de după 
secolul al XVI-lea, afirmându-şi crezul drept trăsătură 
centrală a societăţii. In cultură, aceasta se reprezintă prin 
ideea autorealizării, a eliberării individului de constrângerile tradiţionale 
şi de legăturile cu acestea (familie şi obârşie), astfel încât să poată „face" 
cu propria persoană tot ceea ce doreşte. In structura caracterologică, 
crezul societăţii moderne era norma autocontrolului şi gratificaţiei 
întârziate, a unui comportament plin de sens dovedit în urmărirea unor 
teluri bine definite. 

In fine, sfera culturală este norma autoexprimării şi autogratificării. 
Este antiinstituţională şi antinomică prin faptul că individul este 
considerat ca măsura satisfacţiei, iar sentimentele şi judecăţile sale - şi nu 
vreun standard obiectiv de calitate sau valoare - determină valoarea 

Ay 

obiectelor culturale. In modul cel mai direct, acest sentiment ne face să ne 
întrebăm, în legătură cu un poem, o piesă de teatru ori un tablou, nu 
dacă sunt bune sau aparent valoroase, ci „ce satisfacţie îmi oferă ele?" In 
această democratizare a culturii fiecare individ caută să-şi realizeze pe 
deplin „potenţialul", astfel „binele" individual intrând din ce în ce mai 
des în conflict cu cerinţele rolului ordinii tehnico-economice sociale. 

Dacă ştiinţa reprezintă o căutare a unităţii naturii, religia este 
căutarea unităţii culturale în diferite perioade istorice ale civilizaţiei. 
Pentru a închide cercul, religia a ţesut firul tradiţiei în pânza înţelesurilor 
şi a păzit portalurile culturii respingând acele opere de artă care 
ameninţau normele religioase. Mişcarea modernă creează haos în această 
unitate religios-culturală. O face în trei moduri: insistând asupra 
autonomiei estetice fată de normele morale; dând o valoare mai mare 

noului şi experimentului şi luând şinele (în căutarea lui de originalitate şi 
unicitate) drept piatra de încercare a judecăţii culturale. 

După dimensiunea sa tematică, modernismul s-a manifestat ca 
furie împotriva ordinii şi, în special, a ordinii burgheze. Accentul este 
pus pe sine şi pe căutarea neîncetată a experienţei. Dacă Terence (vz. A 
Study in Poetics al profesorului Terence Cave de la Saint John's College, 
Clarendon Press, Oxford, 1998) a spus cândva că „nimic omenesc nu îmi 
este străin", modernismul poate spune, cu o egală fervoare, că „nimic 
neomenesc nu îmi este străin". Raţionalismul este privit ca devitalizant; 
îndemnul de a crea este declanşat de o explorare a demonicului. In 
această explorare a demonicului. In această explorare nu putem impune 
limite estetice (nici chiar norme morale) acestei imaginaţii care nu poate 
fi atinsă oricând şi oricum. Accentul crucial este pus pe faptul că 
experienţa nu trebuie să aibă limite în dorinţele ei, că nu trebuie să fie 
„nimic sacru". 

In cultură fantezia domneşte aproape lipsită de constrângeri. Mass- 
media este adaptată să furnizeze populaţiei noi imagini, să zdruncine 
convenţiile tradiţionale şi accentul disproporţionat pus pe 
comportamentul aberant şi aleatoriu care devine demn de a nu fi imitat 
de ceilalţi. Tradiţionalul este indigest şi instituţiile „ortodoxe" precum 
familia şi Biserica se află în defensivă din cauza neputinţei lor de a se 
schimba. 

Până nu demult Creştinismul era criticat în universităţi şi mediile 
ştiinţifice fiindcă se credea că este neştiinţific şi, prin urmare, neadevărat. 
Astăzi însă, Creştinismului este respins pentru simplul fapt că susţine că 
este adevărat. Se poate observa cum în zilele noastre, atât mediile 
ştiinţifice cât şi mass-media îl condamnă ca fiind intolerant şi arogant pe 
cel ce susţine că ar cunoaşte un adevăr obiectiv sau un adevăr universal. 

Revolta omului modern împotriva autorităţii 

Problema autorităţii reprezintă una dintre preocupările istovitoare 
de energie ale civilizaţiei contemporane. Biblia subliniază că întreaga 
autoritate derivată trebuie să-i dea socoteală Dumnezeului celui viu 
pentru felul în care este folosită, bine, greşit, sau abuziv. In vremurile 
noastre, ipocriţii totalitari şi autorităţile false au exercitat o putere 
destructivă, ducând la rănirea psihică a multor oameni. Faptul că cei ce 
deţin puterea o pun în slujba unor scopuri egoiste sau imorale, sub 
pretextul slujirii altora şi al promovării unor cauze bune, nu pot decât să 
stârnească scepticismul cu privire la legitimitatea oricărei autorităţi. 
Biblia, în tot cuprinsul ei, îi condamnă cu fermitate pe cei ce folosesc 

puterea într-un mod opresiv în vederea exploatării altora; Mântuitorul 
face o diferenţiere netă între cei ce folosesc puterea ca să „stăpânească" 
(Matei 2o:24-28) şi cei care II servesc cu adevărat pe Dumnezeu. 

întrebarea: Cum putem justifica autoritatea umană de orice fel? devine 
tot mai acută. Nu numai autoritatea religioasă, dar şi autoritatea politică, 
părintească şi academică sunt puse în discuţie. "Problema autorităţii 
pentru şi în viaţa etică şi în domeniul religiei este una dintre cele mai 
presante şi mai provocatoare probleme moderne", afirmă H. Dermot 
McDonald (marcionit). 

"Există vreo curte de apel, vreo normă absolută la care trebuie 
raportată viaţa morală? Există vreun cuvânt sigur sau vreun fapt ultim 
pe care se poate sprijini încrederea religioasă?" 4 . Pe scurt, nu cumva este 
autoritatea din orice domeniu al activităţii umane doar o convenţie 
umană, supusă unui veto personal? 

Creştinismul ne învaţă că întreaga autoritate legitimă provine de la 
Dumnezeu. Pierderea credinţei în Dumnezeu atrage după sine în scurt 
timp şi punerea în discuţie a bazei transcendentale a oricărei autorităţi şi 
iniţiază o căutare după unele alternative umaniste. Oare, aşa cum 
subliniază McDonald, teoriile umaniste sunt incapabile să susţină 
afirmaţii morale obiective: "Umanismul cade din cauză că refuză să 
sprijine scara pe care ar vrea să-1 facă pe om să urce de bordura cerului, 
iar verdictul psihologiei şi istoriei deopotrivă este că scările care nu se 
sprijină pe o Realitate cosmică semnificativă sunt bune doar ca să se 
prăbuşească din nou şi din nou la pământ" 5 . Donald MacKinnon scrie 
despre "căutarea" încă din vremea lui Platon "a unei norme autoritare 
transcendente că ea conferă în acelaşi timp un standard pentru judecată 
şi un loc de odihnă pentru spiritul interogativ" 6 . Cu toate acestea, cât de 
mare este în zilele noastre prăpastia care separă relativul de 
necondiţionat, cât de imensă este distanta dintre subiectiv şi 
transcendent, cât este de aproape de netrecut spaţiul dintre domeniul 
experienţei senzoriale şi ordinea fiinţei absolute. Potrivit lui Dorothy 
Emmet, un factor care a încurajat abandonarea autorităţii transcendente 
de către teologiile liberale şi moderniste poate fi şi absenţa "elementului 
veneraţiei în faţa a ceea ce este atât absolut, cât şi diferit din punct de 



4 H. Dermot McDonald, The Concept of Authority, Faith and Thought: Journal 
of the Victoria Institute 95 (vara 1996), p. 35. 

5 Ibidem, p. 36 

6 Donald MacKinnon, Borderlands of Theology and other Essays, edit. de G.W. 
Roberts, Philadelphia, J.B. Lippincott, 1969, p. 22. 

vedere calitativ" 7 . Orice alternativă umană de apropiere de Dumnezeul 
cel suveran se dovedeşte a fi în cele din urmă un monolog-proiectat pe 
un ecran cosmic. 

Legitimarea este procesul prin care un "legislator" ce se ocupă de 
discursul ştiinţific este autorizat să prescrie condiţiile autenticităţii unui 
discurs 8 . De la Platon problema legitimării ştiinţei este strâns legată de 
legitimarea legislatorului, de unde rezultă că dreptul de a decide ce este 
adevărat nu este independent de dreptul de a decide ce este drept. 
Luând ca exemplu dialogurile platonice, Lyotard arată că un astfel de 
discurs narativ este inconsistent pentru că argumentarea se face în scopul 
exclusiv al obţinerii consensului (homologia). Unicitatea referentului 
drept garanţie a posibilităţii acceptării sale. Inconsistenţa constă din 
faptul că discursul platonic care inaugurează ştiinţa nu e ştiinţific, chiar dacă 
încearcă s-o legitimeze. Cunoaşterea ştiinţifică nu poate ştii şi nici face să 
se ştie că e adevărata cunoaştere decât bazându-se (aici!) pe cealaltă 
cunoaştere, povestirea care este pentru ea o noncunoaştere. 

In ştiinţa modernă se renunţă la cercetarea metafizică a unei probe 
prime sau a unei autorităţi transcendente şi se recunoaşte că înseşi 
condiţiile de adevăr, adică regulile de joc ale ştiinţei, sunt imanente 
acestui joc, (şi) că ele nu pot fi stabilite decât în cadrul unei dezbateri ea 
însăşi ştiinţifică şi că nu există altă dovadă că regulile sunt bune în afara 
consensului experţilor. Şi asta pornindu-se de la problema: cum se 
probează proba? sau cine decide în privinţa codiţiilor de adevăr? 

Dar, pe de altă parte, chiar modernitatea apelează la naraţiune ca 
legitimizare, reabilitându-i demnitatea prin faptul că definirea condiţiilor 
unui discurs se face într-un discurs despre aceste condiţii. 

Dar astfel se reface traseul vicios schimbându-se numai punctul 
terminus: în vreme ce pentru antici naraţiunea se legitima prin ea însăşi, 
prin regulile enunţate, discursul modern este legitimat de autoritatea 
Destinatorului. Problema cunoaşterii coincide aici cu emanciparea socio- 
politică a burgheziei, ridicându-se o nouă problemă: cine are dreptul să 
decidă, să prescrie norme pentru societate, cine poate fi acest Destinator? 
Numele eroului este poporul care se autolegitimează, iar modul său 
normativ este deliberarea. Acest "popor" nu se mai aseamănă cu cel 
implicat în cunoaşterile narative tradiţionale, fără pretenţia de 
universalitate; acum toţi sunt operatori ai cunoaşterii ştiinţifice. Aceşti 



7 Dorothy Emmet, The Nature of Metaphysical Thinking, New York, St. Martin's 
Press, 1945, p. 109. 

8 Jean-Francois Lyotard, Condiţia postmodernă, Bucureşti, Idea, 2003, pp. 19-21. 

reprezentanţi distrug cunoaşterile tradiţionale considerate obscurantiste 9 . 
Insă "poporul" nu se mulţumeşte numai să cunoască; el legiferează şi 
prescripţii cu valoare de norme. El îşi exercită competenţa nu doar în 
enunţuri denotative (despre adevăr), ci şi în enunţuri prescriptive, cu 
pretenţia de a fi juste. 

Pierderea de către omul modern a Dumnezeului atotputernic 
creează un gol de care profită imediat puternicele ideologii naţionaliste, 
fapt pe care secolul al XX-lea 1-a învăţat foarte bine de la fascism şi 
comunism. Generaţia rebelă care se sustrage autorităţii lui Dumnezeu 
pregăteşte fără să vrea calea unor programe totalitare, care promovează 
într-un mod declarativ bunăstarea publică. In Occident se poate citi tot 
mai mult despre magnificele progrese sociale realizate de comunism şi 
din ce în ce mai puţin despre reducerea de către comunism a libertăţii de 
exprimare şi a libertăţii religioase, care îi încarcerează pe dizidenţi în 
spitale de psihiatrie, în lagăre de muncă forţată şi în închisori 
supraaglomerate. Lupta importantă între aşa-zisa lume liberă şi lumea 
totalitară este redusă din ce în ce mai mult la un simplu conflict între 
dorinţele personale ale unui EU liber şi raţional, pe de o parte, şi cerinţele 
coercitive ale unei societăţi colectiviste, pe de alta. Cu timpul, ambele 
forţe, chiar dacă în moduri diferite, ajung să reflecte aceeaşi revoltă 
împotriva autorităţii divine transcendente. Criza autorităţii divine este 
însă astăzi cu mult mai mult decât o simplă punere la îndoială a justeţei 
sau a legitimităţii anumitor autorităţi. Dietrich Bonhoeffer subliniază 
exilarea lui Dumnezeu de către omul modern în irelevantă; Dumnezeu 
este "exclus tot mai mult din lume". S-ar părea că acum oamenii moderni 
au ajuns la vârsta majoratului şi "atât cunoaşterea, cât şi viaţa sunt 
considerate perfect posibile fără El" 10 . Starea de spirit ateistă modernă, 
respinsă cu atâta succes de către Bonhoeffer, este rezumată astfel în 
descrierea generală a secularismului radical pe care o face Heinz Zahrnt, 
secularism care ameninţă să inunde concepţia occidentală: "In epoca 
modernă, secularizarea,ordonarea lumii în baza propriilor ei termeni, a 
copleşit orice domeniu al vieţii ca o avalanşă. Acesta este cel mai mare şi 
cel mai cuprinzător proces de secularizare care a avut loc vreodată în 
istoria creştinismului sau chiar în întreaga istorie a religiei... Temeliile 
metafizice au fost distruse pretutindeni: ştiinţa, politica, societatea, 
economia, justiţia, arta şi moralitatea sunt înţelese în proprii lor termeni 



9 Jean-Francois Lyotard, Postmodernismul pe înţelesul copiilor, Bucureşti, 
Biblioteca apostrof, 1977, p. 52. 

10 Dietrich Bonhoeffer, Lettersand Papers front Prison, Londra, Collins, Fontana 
Books, 1963, p. 114. 

şi îşi urmează legile lor specifice. Nu mai există domenii închise, care să 
urmeze un gen de legi «metafizice» sau «divine» exterioare. Omul s-a 
descurcat fără «Dumnezeu» ca ipoteză de lucru; el se descurcă, de 
asemenea, fără Dumnezeu şi în ce priveşte lumea şi viaţa lui. Astăzi 
oamenii nu mai aderă la ateism în urma a ceea ce s-ar putea numi o lupta 
interioară puternică sau a unor conflicte periculoase cu societatea, ci îl 
consideră punctul lor automat de plecare" 11 . 

Vremea tabuismului a încetat de mult; nimic nu mai este atins de 
sfinţenie, nimic nu mai e intangibil. Nu mai există domenii sau subiecte 
la care omul să nu aibă acces. Creştinismul a încetat să mai fie religia 
absolută. Modalităţile lui de a reprezenta adevărul şi dreptatea nu au 
mai fost recunoscute ca fiind în mod incontestabil bune şi valide pentru 
om. Iar Biserica a încetat de a se mai erija în singurul for infailibil de teo- 
logie. Omul s-a răzvrătit, s-a re-format în ceea ce priveşte metoda 
teologiei. Dacă Reforma secolului al XVI-lea dorea schimbarea de 
conţinut, astăzi se schimbă şi metoda. Nu se mai pot păstra metodele 
tradiţionale, impuse de Biserică, pentru a-L atinge pe Dumnezeu. Acesta 
este al tuturor, nu se mai poate închide în Biserici ca o vedetă în 
interiorul limuzinei de obiectivele curioşilor fotografi. 

Cu câteva generaţii în urmă creştinismul era combătut în baza 
faptului că afirmaţiile lui - cum ar fi de exemplu pretenţia sa la 
autoritatea divină şi la supremaţie religioasă - sunt false; modalităţile lui 
de a reprezenta adevărul şi dreptatea nu au mai fost recunoscute ca fiind 
în mod incontestabil bune şi invariabil valide pentru om. Recent însă a 
avut loc o remarcabilă schimbare. Până astăzi se mai spune că 
creştinismul nu este religia absolută, nici un obiectiv autoritar, că nu 
promulgă adevărul revelat şi nu identifică binele ultim, însă din motive 
diferite. Necredinţa îşi are acum rădăcinile în afirmaţiile că absoluturile 
şi adevărul obiectiv pur şi simplu nu există; binele şi adevărul sunt 
declarate nişte simple efecte revoluţionare secundare şi nişte perspective 
relative din punct de vedere cultural. 

Cel cu concepţii seculariste radicale, lăudând aşa-zisa maturitate a 
omului modern, este sceptic în privinţa oricărei autorităţi transcendente. 
El respinge absoluturile divine, adevărul revelat, poruncile scripturale, 
principiile fixe şi scopul supranatural, considerându-le obstacole în calea 
autoîmplinirii individuale şi a creativităţii personale. Langdon Gilkey 
face o descriere a stării de spirit care întâmpină simpla menţiune a 



11 Heinz Zahrnt, The Question of God: Protestant Theology in the twentieth 
century, trad. din engl. de R.A. Wilson, New York, Harcourt Brace & World, 
1969, pp. 126 şi urm. 

autorităţii divine într-o epocă prinsă în capcana relativităţii culturale. El 
spune: "Bazele divine ale autorităţii în teologie par să fi dispărut odată cu 
această istoricizare a tot ceea ce este istoric, lăsându-ne numai cu. ..o 
«înţelegere evreiască», o «credinţă apostolică», o «concepţie patristică», 
unele «puncte de vedere medievale» şi cu o «atitudine a Reformei»... şi 
dacă... toate credinţele... sunt relative în funcţie de stadiul şi locul lor în 
istoria generală, cum poate vreuna dintre ele să pretindă loialitatea 
noastră ultimă sau să ne promită un adevăr ori o mântuire absolută?" 12 . 
Omul contemporan, subliniază Gordon D. Kaufman, nu se mai situează 
într-o lume văzută din perspectivă biblică drept lumea lui Dumnezeu şi 
înlăuntrul unei concepţii creştine despre lume şi viaţă. Dimpotrivă, 
ştiinţa şi sociologia oferă cadrul general al înţelegerii cosmosului şi 
experienţei umane. Rezultatul este clar: "ceea ce a fost multă vreme 
acceptat ca adevăr revelat al lui Dumnezeu în legătură cu cosmosul şi 
omul, acum este considerat doar folclor al evreilor antici sau al primilor 
creştini 13 . După cum se exprimă şi James Barr, mari talente ale societăţii 
occidentale au pierdut convingerea că "Biblia este material de studiu 
pentru lume în general şi nu numai... pentru istorici... ca şi pentru cler şi 
teologi" 14 . Intr-o lume îndrăgostită de empirismul ştiinţific, însăşi ideea 
absoluturilor veşnice, a poruncilor neschimbătoare, a doctrinelor 
nemuritoare şi a adevărurilor eterne pare a fi pretenţioasă şi imposibil de 
acceptat. Când lumea academică urmăreşte schimbarea, noul şi 
contingenţa, când relativitatea copleşeşte lumea adevărului şi a dreptăţii, 
când ceea ce se schimbă devine însemnul distinctiv al progresului social, 
ce loc mai rămâne pentru revelaţie, pentru lumea stabilă a Cuvântului lui 
Dumnezeu, pe scurt, pentru autoritatea divină? 

Chiar şi unii teologi găsesc că este mai firesc să îşi etaleze propria 
lor creativitate decât să accepte autoritatea religioasă a revelaţiei; 
libertatea de a teologhisi după dorinţă este considerată o presupusă 
prerogativă creştină. Teologii protestanţi moderni, care resping ideea că 
Scriptura este "regula ultimă a credinţei şi a practicii" consideră că legile 
care guvernează strategiile teologice sunt nu numai revizuibile, dar şi 
opţionale; accentul pus pe "autoritatea funcţională" devine o modalitate 
sofisticată de a evita rolul Scripturii ca şi criteriu epistemic pentru 



12 Langdon Gilkey, Naming the Whirlzvind: The Renezval of God Language, 
Indianopolis, Bobbs-Merrill, 1969, p. 51. 

13 Gordon D. Kaufman, "What Shall We Do with the Bible", Interpretation 25, 
1971, pp. 95 şi urm. 

14 James Barr, The Biblein the Modem World, Londra, SCM Press, New York, 
Harper & Row, 1973, pp. 60. 

doctrină şi morală. Astfel Biserica însăşi stabileşte pentru lume un 
precedent în ce priveşte reducerea interesului faţă de autoritatea Bibliei. 

Omul cu concepţii seculare radicale este angajat în ceva mult mai 
mult decât o simplă respingere a autorităţii divine şi o resemnare a sa în 
faţa relativităţii istorice. El îşi încununează respingerea aceasta cu 
afirmarea autonomiei umane; el îşi etalează o capacitate presupus 
inerentă de a formula toate "adevărurile" şi "valorile" prin şi pentru sine. 
Demnitatea şi autorealizarea omului, ni se spune, postulează libertatea 
creatoare de a opta pentru idei liber formulate şi liber alese. Se 
presupune că dezvoltarea de sine a omului reclamă ca indivizii să 
formuleze şi să susţină orice valori preferă şi să-şi asume un rol creator în 
remodelarea unui cosmos în ultimă instanţă impersonal. Văzând 
lucrurile astfel, fiinţa supranaturală, revelaţia transcendentă şi poruncile 
divine reprezintă nişte ameninţări la adresa sensului şi valorii existenţei 
umane. Gilkey caracterizează situaţia prezentă după cum urmează: 
"Oare nu este revelaţia după cum declară spiritul modern o negare a 
întregii autonomii a căutării şi raţionalităţii umane; oare legea divină nu 
este negarea autonomiei personale în domeniul eticii; şi, mai presus de 
orice, nu este cumva Dumnezeu, dacă exista într-adevar, ultima piedică 
în calea creativităţii mele ca om?" 15 . 

r 

Pierderea de către omul modern a Dumnezeului Bibliei a implicat 
în acelaşi timp şi dispariţia sentimentului de dependenţă a omului faţă 
de ceva exterior lui; omul consideră că trăieşte pe o planetă lipsită de 
orice fel de plan şi scop intrinsec şi crede că s-a născut în urma unui 
accident cosmic. El însuşi trebuie să iniţieze şi să modeleze toate valorile 
care există. Accentul existenţialist pus astăzi pe libertatea şi voinţa 
omului de a deveni el însuşi, mai ales pe libertate şi responsabilitate ca 
însăşi esenţa vieţii, considerii autoritatea exterioară ca pe o ameninţare 
represivă. Este exaltată autonomia creatoare nelimitată a omului; acest 
"sine autentic" reclamă în consecinţă respingerea oricăror norme absolute 
date pe cale transcendentală, căci acestea sunt văzute ca nişte poveri care 
secătuiesc viata. Insă aici există o contradicţie evidentă. Ea derivă din 
interesul existenţialismului pentru Hristos Cristos ca model al umanităţii 
autentice care, din grija Lui pentru semeni, S-a ridicat împotriva tradiţiei 
şi convenţiilor. Dar, în centrul vieţii şi lucrării terestre a lui Hristos 
rămâne autoritatea necontestată a lui Dumnezeu şi apelul la Scriptură. 
Comentariul lui Gilkey este foarte la obiect în această privinţă: "Ciudat, 
tocmai Domnul de pe cruce este Cel ce-i dă lumii care L-a pus acolo 



15 L Gilkey, op. cit, p. 61. 

singurul model pentru împlinirea de sine a omului" 16 . 

Omul secularizat de astăzi neagă, desigur, categoriile de 
Dumnezeu, revelaţie şi autoritate divină nu fiindcă erudiţia modernă le 
consideră neinteligibile sau fiindcă descoperirile recente arată că bazele 
lor intelectuale nu sunt valide. El tinde să subscrie la concepţia 
contemporană despre viaţă mai degrabă din cauza gustului sau 
preferinţei sale personale. Filozofiile predominant antiautoritare 
nerezistând, nu există nici o bază validă pentru declararea faptului că 
conceptul de autoritate este lipsit de sens şi intrinsec neadecvat. Fireşte, 
mulţi academicieni reaprind revolta împotriva religiei biblice înlocuind 
cauzalitatea şi scopul supranatural cu procesul natural sau cu 
întâmplarea. Dar aceasta nu rezolvă problema care trebuie dezbătută fără 
ocolişuri. In ultima analiză, problema autorităţii biblice are de-a face cu 
caracterul final al concepţiei contemporane (care respinge din start tot 
ceea ce are valoare finală) şi cu relevanţă intelectuală a Bibliei pentru 
generaţia aceasta şi pentru oricare alta generaţie. Dacă Dumnezeu nu 
există cu adevărat şi dacă El nu este Creatorul, dacă procesul şi 
dezvoltarea evoluţionistă înlocuiesc majestatea şi autoritatea Domnului 
suveran al cerului şi al pământului, dacă toate pretenţiile de adevăr şi 
toate preceptele etice sunt relative, atunci autodeterminarea şi bunul plac 
al individului vor înlocui revelaţia divină şi vor deveni "legea" vieţii. 
Adevărul că creativitatea individuală nu are puterea de a face ceva este o 
normă morală valabilă. După cum a afirmat odată atât de corect P. T. 
Forsyth, autoritatea autentică nu este autoritatea experienţei, ci mai 
degrabă autoritate în vederea experienţei. 

Masele contemporane din lumea occidentală, şi din ce în ce mai 
mulţi oameni din centrele metropolitane din întreaga lume în care 
pătrunde tehnologia şi stilul de viaţă occidental, trăiesc într-un adevărat 
carusel moral. Ei refuză să se conformeze lui imago Dei din om, refuzând 
în acelaşi timp şi valoarea eternă a omului şi destinul lui veşnic. O viaţă 
de diletantism etic şi de nesupunere faţă de natura ultimă a lucrurilor nu 
pot conţine nici un fel de convingeri valabile despre Dumnezeu, om şi 
moralitate. 

Consecinţele înăbuşirii acestei cunoaşteri sunt cumulative şi 
devastatoare şi implică o idolatrie atât de monstruoasă, încât fiinţele 
umane preferă să se închine şi să slujească "mai degrabă creatura decât 
pe Creator" şi în cele din urmă "schimbă adevărul lui Dumnezeu în 
minciună" (Rom. 1:25). Deşi viitoarea judecată finală va înfrânge pe 
deplin gândirea neevlavioasă şi apostată, ea are loc deja anticipat într-o 



16 Ibidem, p. 381. 

societate în care Dumnezeu îi abandonează pe cei care II abandonează în 
mod deliberat: "Fiindcă n-au căutat să păstreze pe Dumnezeu în 
conştiinţa lor, Dumnezeu i-a lăsat în voia minţii lor blestemate, ca să facă 
lucruri neîngăduite" (1:28). Prăbuşirea principiului moral într-un veac 
păgân nu este, de aceea, o scuză pentru necredinţă; de fapt, atestă 
judecata punitivă a lui Dumnezeu asupra unei generaţii lipsite de evlavie 
care respinge autoritatea divină. Porunca transcendentă a lui Dumnezeu 
cu care a fost confruntat Adam în Grădina Edenului îl confruntă pe om şi 
astăzi în pustia societăţii seculare. Diferenţa dintre omul antic şi cel 
modern este în principal aceasta: Adam a fost prea aproape de 
începuturile existenţei umane pentru a putea numi revolta lui altfel decât 
păcat, în timp ce omul contemporan îşi raţionalizează revolta în numele 
evoluţiei şi progresului. 

Dacă Dumnezeu nu are autoritate asupra gândurilor referitoare la 
scopurile Lui, de ce să considerăm că are autoritate asupra gândurilor 
noastre referitoare la noi înşine şi la aproapele nostru, sau la principiile şi 
acţiunile morale? Dacă adevărul în teologie depinde de ceea ce aprob eu 
ca şi teolog, atunci pentru aproapele meu va deveni corect mai curând 
ceea ce aprobă el. Hodgson laudă "contribuţia erudiţiei teologice... ca dar 
al lui Dumnezeu, dată pentru a fi unul din canalele revelaţiei Lui despre 
Sine" (pag. 9). Desigur că aceasta va face ca unul sau altul dintre teologi 
să nege că colegii lui de profesie ar fi contribuit într-un mod decisiv la 
domeniul erudiţiei teologice. Dar a considera erudiţia teologică per se un 
canal al revelării de Sine a lui Dumnezeu ridică întrebarea când şi în ce 
generaţie de teologi, la ce conferinţă ecumenică pe tema credinţei şi 
disciplinei sau în ce campus universitar de teologie ecumenică a ajuns 
Dumnezeu la o hotărâre. Ce rost are sa se insiste că "dacă Dumnezeu este 
unul singur, credincios şi adevărat, va exista multă consecvenţă internă 
în revelaţia Lui" (pag. 9) dacă teologii sacrifică consecvenţa logica pentru 
a păstra unitatea, adevărul şi realitatea lui Dumnezeu? 

Singurul remediu pentru schizofrenia teologică ce caracterizează 
dogmatica protestantă modernă este acela de a permite ca Scripturile 
inspirate să se refere la ceva mai mult decât la simplele noastre 
predilecţii personale, căci procedeul acesta ne permite să extragem din 
ele numai ceea ce preferăm noi să auzim şi să proclamăm. Ambiguitatea 
care barează acum apelurile protestante moderne la autoritatea Bibliei 
este arătată de D. E. Nineham, care spune că orice răspuns simplu la 
întrebarea: In ce consta autoritatea Bibliei?" va implica probabil „o 
suprasimplificare serioasă şi periculoasă... Autoritatea Bibliei, spune 
Nineham, este legată inextricabil de alte feluri de autoritate: a Bisericii, a 

sfinţilor, a liturghiei, a conştiinţei şi a raţiunii" 17 . 

Mai presus de orice îndoială, religia biblică are o natură autoritară. 
Dumnezeul suveran, Creatorul Universului, Domnul istoriei, Dătătorul 
destinului stabileşte şi răsplăteşte ceea ce este adevărat şi corect. 
Dumnezeu porunceşte şi deţine dreptul de a fi ascultat şi, de asemenea, 
puterea de a-i pedepsi pe cei neascultători şi de a-i răsplăti pe cei 
credincioşi. In spatele voinţei lui Dumnezeu se află o putere absolută. 
Ideea că individul determină în mod subiectiv ceea ce este în ultima 
instanţă bun sau rău, adevărat sau fals, nu numai că duce la invazia 
nihilismului, dar presupune în acelaşi timp iluzia unei lumi fără 
Dumnezeu. Dumnezeu poate fi ignorat numai dacă presupunem 
autonomia lumii. Insă Dumnezeu este Cel care a determinat existenţa şi 
natura lumii. Suveranitatea divină se extinde în orice domeniu al vieţii. 
Suveranitatea divină poate fi astfel formulată fiindcă se extinde şi asupra 
adevărului. Nu putem înţelege secretul intim al Cosmosului fără 
Cuvântul lui Dumnezeu, nici nu putem interpreta comprehensiv ceva 
fără să raportăm acest ceva la Creatorul şi Susţinătorul tuturor lucrurilor. 
EI le porunceşte fiinţelor umane nu numai să iubească adevărul, dar şi 
să-1 pună în practică (loan 3:21; 1 loan 1:6); cunoaşterea nu este doar o 
preocupare intelectuală, ci implică şi o oarecare obligaţie etică. 
Nerăbdarea atrage condamnarea, căci omul nu poate în nici un fel 
justifica revolta lui spirituală. Autoritatea lui Dumnezeu a fost ferm 
imprimată în conştiinţa omului la creaţie şi clar reafirmată public în 
Biblie, care aşează căderea omului şi nevoia lui de salvare morală alături 
de oferta plină de har a lui Dumnezeu de a ierta şi de a oferi o viaţă nouă 
tuturor acelora care se pocăiesc şi cred în El. 

In multe privinţe de fapt în toate aspectele ei esenţiale situaţia 
noastră nu este diferită de cea din epoca apostolică. Omenirea trăia 
atunci într-o epocă pe cale de dispariţie, dar pentru care Evanghelia 
înnoirii răscumpărătoare oferea o nouă kairos. La fel ca evreii dinaintea 
lor, primii creştini au recunoscut că descoperirea de Sine a lui Dumnezeu 
şi autoritatea Lui divină sunt corolare inseparabile. Dacă pe baza 
Scripturilor străvechi şi în propriile lor conştiinţe ei ştiau că omul este cea 
mai înaltă formă de existenţă creată, ei au mai ştiut, de asemenea, că 
Cristos cel încarnat este supremul exeget al umanităţii ideale şi exegetul 
ultim al naturii lui Dumnezeu. Aversiunea lor păcătoasă faţă de 
conceptul de autoritate transcendentă a fost străpunsă de vestea că 
Dumnezeul judecăţii finale a demonstrat deja prin învierea lui Hristos 



17 D. E. Nineham, "Where în Lies the Authority of the Bible?" all the Authority of 
the Bible, de Leonard Hodgson şi alţii, pp. 95-96. 

faptul că nu agreează forţele rele opresive şi că judecata finală a 
umanităţii conferă înnoire şi iertare spirituală tuturor acelora care Ii 
mărturisesc suveranitatea. 

Timp de multe secole, lumea occidentală a luat în serios 
angajamentul ei faţă de revelaţia supranaturală transmisă prin profeţii 
evrei şi prin apostolii creştini şi a găsit în Scripturile canonice expunerea 
normativă a adevărului şi voiei pe care le-a revelat Dumnezeu. Ea a 
susţinut ca fiind autoritare adevărurile descoperite pe cale divină, 
considerându-le mai presus de deliberările filozofiei seculare, mai presus 
de aspiraţiile religiei în general şi mai presus de orice influenţe sau 
proiecţii apărute pe baza experienţei personale. Singura opţiune plină de 
speranţă a omului într-un univers făcut de Dumnezeu şi aflat sub 
guvernarea Lui se găseşte în acceptarea şi însuşirea acestei învăţături 
inspirate de El. Biblia, sursa unică şi autoritară incomparabilă a 
adevărului spiritual şi etic, a oferit tot ceea ce este necesar pentru 
mântuirea şi fericirea omului; Scriptura a fost o ofertă divină deosebit de 
preţioasă care le pune la dispoziţie păcătoşilor rebeli informaţii valabile 
despre domeniul transcendent şi care descoperă posibilitatea altfel 
ascunsă a reconcilierii personale veşnice cu Dumnezeu. 

Nimic nu este mai important astăzi pentru omenire decât un 
criteriu corect prin care oamenii să poată identifica adevărul şi binele în 
opoziţie cu simplele afirmaţii umane. Creştinismul afirmă că derivă din 
revelaţia divină. In toată perioada cuprinsă între vremurile apostolice şi 
secolul al XVIII-lea, până şi majoritatea ereticilor au recunoscut 
autoritatea Scripturii. Apoi, în secolele al XlX-lea şi al XX-lea, criticismul 
biblic a redefinit "natura autorităţii Bibliei" şi a considerat Scriptura drept 
o simplă mărturie supusă erorii. Toate confesiunile protestante istorice 
au afirmat autoritatea Scripturii. Recunoscând Biblia drept singura lege a 
credinţei şi a proclamării autentice, Biserica L-a păstrat numai pe Hristos 
ca şi Cap al ei şi a declarat că scrierile inspirate de Duhul sunt superioare 
în ce priveşte autoritatea chiar şi opiniilor celor mai respectabili clerici. 
Fie că era vorba de un simplu credincios sau de conducătorul unei 
biserici locale, de liderul denominational sau ecleziastic, de tradiţie sau 
de mărturia Bisericii, fiecare trebuia să se supună testului Scripturii şi în 
afara unei astfel de verificări - era considerat supus greşelii. După cum 
spune Barth: "Exegeza scripturală se bazează pe afirmaţia că mesajul pe 
care ni l-a transmis Scriptura, chiar şi în părţile ei aparent cele mai 
supuse dezbaterii şi mai puţin asimilabile, este în orice împrejurare mai 
adevărat şi mai important decât cele mai bune şi cele mai necesare 

lucruri pe care noi înşine le-am spus sau le putem spune" 18 . 

Sub influenţa teologiei protestante moderne, mari părţi din Biserica 
au îndrăznit în trecutul recent să aprobe afirmaţii diluate. Planificarea 
ecleziastică şi slujirea ecumenică s-au bazat adesea pe expresii ambigue 
ale autorităţii biblice. După cum observă James Barr, "în afara unor 
supravieţuiri minore", teologia ecumenică nu este realizată într-un 
context de structură,"de autoritate" care să implice nişte surse şi un 
conţinut autoritar. EI subliniază că o astfel de teologie este specific 
pluralistă şi teologii, cu excepţia acelora care oftează nostalgic după 
vremurile trecute, acceptă aceasta nu numai ca pe un fapt, ci ca pe un 
lucru bun. In structurile de autoritate mai vechi, Biblia ocupă un loc 
important în ierarhie. Nu se prea punea la îndoială faptul că apelul la 
Scriptură forma un temei major pentru distingerea între teologii, pentru 
preferarea uneia şi respingerea alteia. Oare acest lucru nu mai este 
valabil şi azi... în contextul actual, ideea de «autoritate a Bibliei» a 
devenit anacronică" 19 . Fără îndoială că observaţiile lui Barr caracterizează 

r 

foarte bine scena ecumenică predominantă, deşi el ne vorbeşte prea puţin 
despre convingerile contrare ale multor teologi evanghelici din lumea 
întreagă, pentru care autoritatea biblică rămâne încă o opţiune necesară. 
In orice caz, starea de spirit ecumenică de astăzi sau de mâine nu decide 
ce trebuie să se întâmple cu necreştinii sau cu creştinii din toate epocile. 

Savanţi de frunte de pe ambele ţărmuri ale Atlanticului sunt foarte 
conştienţi de dilema referitoare la autoritatea biblică. Gordon Kaufman 
scrie: "Biblia stă la temelia culturii occidentale şi a informat într-un sens 
profund, oricât de puţin se recunoaşte, viaţa fiecărui participant la ea. 
...Dar toate acestea au dispărut acum. ...Biblia nu mai are autoritate unică 
pentru omul occidental. Ea a devenit un monument măreţ, dar arhaic, în 
mijlocul nostru" 20 . Din mai multe motive s-a declarat că Biblia nu mai are 
autoritate pentru viaţa modernă. Cultura vestică tinde acum să respingă 
însăşi ideea de autoritate transcendentă şi centrele intelectuale sunt 
înclinate să o substituie cu valori radical modificate preluate dintre cele 
identificate cu teismul creştin. Chiar dacă acest lucru n-ar fi adevărat, se 
spune, erudiţia critică a discreditat atât de mult ideea Bibliei ca şi canon 
sau ca document literar coerent care ne transmite o concepţie unificată 
din punct de vedere teologic, şi teologii influenţi găsesc astăzi în ea atât 



18 Karl Barth, Church Dogmatics, ed. De G.W. Bromiley şi T. Torrance, Edinburg, 
T&T Clark, 1936-1969, Naperville, 1969, p. 719. 

19 James Barr, The Bible in the Modem World, Londra, SCM Press, New York, 
Harper & Row, 1973, p. 29. 

20 Kaufman, op. cit., pp .95-96. 

de multe accente divergente, încât este serios compromisă convingerea 
cu privire la utilitatea ei ca instrument al adevărului obiectiv. Teologii 
studiază astăzi adesea textele biblice nu ca pe o Scriptură plină de 
autoritate, ci doar ca pe nişte texte în sine, ca surse istorice bazate pe alte 
surse istorice sau ca pe nişte texte folosite pentru discernerea intenţiei 
autorului sau a cititorilor lui antici. Procedeul acesta a devenit din ce în 
ce mai frecvent pe măsurii ce instituţiile teologice şi-au pierdut siguranţa 
că Biblia este norma sau regula credinţei şi practicii. 

Intre timp rolul Bibliei în viata şi în preocupările publice a scăzut 
brusc. Pretenţiile Scripturii de a avea autoritate divină au fost declarate 
irelevante din punct de vedere educaţional. 

Aşa-zisa "renaştere modernă a autorităţii biblice" asociată cu 
conceptul neoortodox de revelaţie, comentează Barr, „şi-a pierdut repede 
avântul şi iniţiativa" şi a pierdut terenul în faţa unor variante reapărute 
recent, care nu au o bază revelaţională. "Uneori se pare că revoluţia 
neoortodoxă din domeniul teologiei nu a existat deloc, scrie el, atât de 
multe dintre poziţiile ei favorite sunt negate acum sau pur şi simplu 
ignorate" 21 . "Se pare că ne-am întors la situaţia în care statutul şi valoarea 
Bibliei au fost puternic contestate" (pag. 8). "Cea mai radicală punere sub 
semnul întrebării", adaugă Barr, apare în "contextul teologiei de limba 
engleza, atât în Marea Britanie, cât şi în Statele Unite", contestând u-se nu 
numai "modalitatea autorităţii biblice", aşa cum este mai la modă în 
teologia continentală, dar şi însăşi legitimitatea ei. Barr pune întrebări 
dar nu răspunde la cele referitoare la sursa acestei "puneri radicale în 
discuţie a statutului Bibliei"; este ea efectul filozofiei empiriste, a 
neoortodoxiei aflată azi în autoapărare, a tradiţiei fără rădăcini adânci a 
predicării expozitive, a oratoriilor de la amvon concentrate cel mai 
adesea asupra personalităţilor, a filozofiei sociale ce susţine libertatea 
absolută? Singura explicaţie posibilă pe care însă Barr n-o oferă este 
aceea că mintea modernă sucombă cu uşurinţă în faţa unor presupuneri 
arbitrare care golesc fără nici o scuză revelaţia biblică de puterea ei ca 
alternativă intelectuală. 

Credinţa îndelungată şi necontestată în Biblie, afirma D. E. 
Nineham, este probabil compromisă din pricina exploziei cunoaşterii din 
vremurile moderne. "Numai. ..începând de la mijlocul secolului al XVIII- 
lea am început să facem progresele realmente fantastice în domeniul 
cunoaşterii cu care suntem acum atât de obişnuiţi, iar creştinii s-au trezit 
susţinând unele concepţii şi supoziţii evident divergente faţă de acelea 



21 J. Barr, op.cit, p. 5. 

ale autorilor biblici cu privire la aproape toate subiectele" 22 . Insă astfel de 
generalităţi au prea puţină forţă atâta vreme cât Nineham nu identifica 
exemple concrete de cunoştinţe mod erne certe care contravin în mod 
decisiv învăţăturii biblice. 

r 

Reluarea în Evul Mediu a accentelor greceşti clasice de către Toma 
d'Aquino şi de către alţi scolastici au anticipat curentele filozofiei 
occidentale de la Descartes încoace, care au mutat argumentele în 
favoarea teismului din domeniul revelaţiei scripturale în cel al 
raţionamentului filozofic. Spinoza, Hume şi Kant au situat cu toţii 
filozofia religioasa ipotetica mai presus de teologia revelaţionala ca 
modalitate preferata de cunoaştere şi, din respect pentru nota ştiinţifica, 
au abandonat ortodoxismul, considerând ca nu mai este credibil şi nu 
numai statutul special al Scripturii, dar chiar şi insuşi rolul lui lehova, 
Dumnezeul Bibliei, era acum atacat. Deşi modernismul protestant a 
afirmat ca omul secolului al XX-lea poate inca sa fie creştin, el a exaltat 
verificabilitatea empirica, socotind-o decisiva pentru adevăr; 
abandonând revelaţia transcendenta şi miracolul exterior, el a redus 
importanta lui Hristos la aceea de fiinţa umana având o moralitate 
superioara. Orice altceva se mai poate spune despre concepţia 
aceasta,insa ea nu a avut nimic esenpalin comun cu creştinismul biblic. 
Subordonând teologia revelată cercetării empirice, era modernista 
inaugurata de Schleiermacher a abandonat verificarea scripturala a 
realităţilor spirituale invizibile şi a exclus orice Cuvânt fixat sau veşnic, 
transmis prin revelaţie biblică. Pe baza filozofiei dominante a ştiinţei, 
protestanţii moderni şi-au asumat continuitatea neîntreruptă a naturii şi 
dezvoltarea evolutivă a omului şi a religiilor lumii şi au luat în derâdere 
autoritatea supranaturală a Bibliei. Metoda ştiinţifică a devenit criteriul 
atotcuprinzător al credibilităţii; experimentalismul ştiinţific a înlocuit 
Duhul Sfânt ca însoţitor al creştinului în aflarea adevărului. 

In acest context, un nou argument în favoarea Bibliei se aude astăzi 
chiar şi în rândurile multor cercetători critici. "Statutul Bibliei în Biserica 
şi în credinţa creştina..., comentează James Barr, afectează fiecare aspect 
al vieţii bisericilor şi prezentarea mesajului lor adresat lumii" 23 . "Multe 
dintre necazurile creştinismului modern sunt nişte poveri autoimpuse 
care ar putea fi mult uşurate daca mesajul Bibliei ar primi o apreciere mal 
inalta. Nu am deloc încredere în viziunea unui creştinism care se 
emancipează şi mai mult faţă de influenţa biblică şi merge înainte 
vitejeşte, bucurându-se de modernitatea lui contemporană. 



22 Nineham, op. cit, p. 91. 

23 Barr, op. cit, p. 12. 

Cu toate acestea, Barr toceşte ascuţişul unei astfel de pledoarii 
atunci când nu simte nici o piedică în calea revendicării autorităţii Bibliei 
în faţa scepticilor şi dă glas în schimb dispoziţiei de a "lăsa natura 
autorităţii să iasă la iveală la sfârşitul procesului teologic", astfel că 
teologia însăşi este eliberată de responsabilitatea anterioară de a se 
conforma criteriilor biblice 24 . Motivul unei astfel de poziţii nu este greu 
de dedus: Barr susţine că Scriptura este supusă greşelii în ce 'priveşte 
problemele teologice; precizia şi corectitudinea teologică, susţine el, nu 
ţin de scopul Bibliei (pag. 119), care pentru el este o carte deficitară din 
punct de vedere teologic (pag. 12o). Barr prezintă o doctrină a "autorităţii 
scripturale" care ocoleşte problema originii inspirate a Bibliei, cât şi a 
ineranţei şi infailibilităţii ei, considerându-le doar nişte probleme de o 
"importanţă marginală" (pag. 23). Aşa cum îl expune el, termenul 
autoritate biblică nu implică un angajament faţă de credibilitatea istorică 
a Scripturii, nici nu atribuie Bibliei o perfecţiune inerentă (pag. 24-25). 
Barr întâmpină criza autorităţii biblice nu numai bazat pe prezumţia ca 
"pentru curentul principal al credinţei creştine moderne... adevăratul 
fundamentalism dogmatic nu este o opţiune viabilă" (pag. 12), dar şi pe 
teza ca concepţia creştină istorică despre Biblie trebuie respinsă. El face 
observaţia că teologia protestantă a tins în trecutul apropiat să evite 
doctrina inspiraţiei divine a Bibliei, deşi teologia romano-catolică a 
continuat să folosească termenul, însă într-un mod mult mai flexibil 
decât fundamentalismul, deoarece romano-catolicismul consideră 
tradiţia, la fel la şi Scriptura, o norma teologică (pag. 15). 

Barr vrea să reţină reprezentarea scripturală a felului în care ar 
trebui sa fie Dumnezeu cel puţin în unele privinţe. Insă el exceptează în 
mod selectiv alte accente dintr-o carte în care deformarea, spune el, 
cuprinde "întregul deşi nu neapărat în mod egal în tot cuprinsul lui" 
(ibid., pag. 13o). Dar omul de rând sesizează în mod intuitiv 
artificialitatea unor astfel de argumente susţinute de savanţi care resping 
în acelaşi timp şi adevărul obiectiv al Scripturii. 

Cu toate acesta, Biblia stă foarte provocator în centrul disputei 
umane pe marginea adevărului şi valorilor, a naturii lumii reale şi a 
sensului şi restului supravieţuirii umane. Nici o carte nu a fost tradusă şi 
distribuită ca Biblia; nici una nu a fost studiată atât de mult pentru a i se 
stabili autorul şi sursa, acurateţea istorică, credinţa şi morala care stau la 
baza ei, inspiraţia ei divină. In ciuda tuturor atacurilor critice cărora i-a 
fost supusă, mulţimi de oameni păstrează încă un sentiment de reverenţa 
pentru Biblie şi mesajul ei. Cu cât cercetează cineva mai mult fenomenul 

24 Ibidem, p. 113 

înstrăinării de Biblie, cu atât este mai înclinat să spună că marile ei 
accente nu au fost niciodată discreditate într-un mod concludent. 
Teoreticienii critici care subscriu la multele filozofii foarte diferite de 
teismul biblic au declarat într-adevar că Biblia este failibilă şi supusă 
greşelii. Rezultatul acestui asalt critic nu a fost neapărat descurajarea 
citirii Scripturii; Biblia a desfiinţat critici mult mai importante decât 
admit ei. Nu numai că Biblia îşi păstrează fascinaţia incomparabilă pe 
care o exercită asupra maselor de oameni, dar ea revigorează, aşa cum 
nimic altceva nu reuşeşte să o facă devotamentul viu faţă de bine într-o 
societate în care adevărul şi binele par a fi pe zi ce trece tot mai evazive. 
Mereu şi mereu criticul, dacă trăieşte în ţări în care oamenii sunt liberi sa- 
şi practice credinţa şi în care criticii sunt ei înşişi liberi să se distanţeze de 
linia propagandistică oficială, nu trebuie decât să se uite în jurul lui 
pentru a vedea că oamenii, învăţaţi şi neînvăţaţi deopotrivă, mai 
preţuiesc încă aceasta carte. Ea rămâne, desigur, de o importanţă decisivă 
şi centrală pentru credinţă iudeo-creştină şi nu poate fi înlocuită sau 
neglijată fără consecinţe dezastruoase pentru soarta religiei revelate şi 
pentru Biserică. 

Insă Biblia este la fel de importantă şi pentru lupta împotriva 
scepticismului în întregul domeniu al preocupărilor metafizice. Dacă 
cercetătorii de acum abordează Biblia la fel de deschis ca orice altă operă 
literară din trecut şi tratează concepţia acesteia despre natură, istorie şi 
viaţă aşa cum tratează concepţiile moderne supuse permanent 
schimbării, atunci paganismul se va ridica din nou şi va îneca lumea 
occidentală, la fel ca întreaga lume, de altfel. 

Augustin a avut dreptate când a declarat: "Credinţa se va clătina 
dacă autoritatea Sfintelor Scripturi îşi pierde puterea asupra oamenilor." 
Civilizaţia occidentală va produce nişte generaţii care se vor destrăma cu 
repeziciune dacă generaţiile care cunosc lucrurile mai bine îşi pierd 
respectul faţă de Biblie. Dacă civilizaţia contemporană va ajunge cu 
adevărat la maturitate, ea îşi va recunoaşte şi respinge idolatria şi 
secularismul radical, împreună cu miturile ipotetice ale generaţiilor 
trecute, va tăgădui presupusa autonomie a omului şi II va caută din nou 
pe Dumnezeul biblic. 

CONCLUZIE 

Miezul problemei constă, după mine, în a determina dacă există, 
sau nu, un adevăr obiectiv. Adevăr obiectiv înseamnă adevărul care este 
independent de crezuri individuale sau de contexte culturale. Când ceva 
este adevărat în mod obiectiv (cum ar fi de pildă, existenţa lunii), acel 
lucru este adevărat pentru oricine indiferent că se recunoaşte acest fapt, 

sau nu. Obiectivitatea presupune că toţi trăim în aceeaşi realitate, chiar 
dacă o percepem (o trăim, o simţim) în mod diferit, sau susţinem crezuri 
diferite asupra ei. Aceia dintre noi care credem într-un adevăr obiectiv, 
ştim că avem o bază comună pe care să purtăm orice discuţii despre ce-i 
adevărat şi ce nu, fiindcă cu toţii trăim în aceeaşi lume reală. 

Postmoderniştii neagă această realitate comună. In schimb, ei susţin 
că grupurile care provin din culturi/ societăţi diferite trăiesc în realităţi 
diferite. Pentru ei realitatea unui grup de oameni este reprezentată de 
percepţia sau de interpretarea de către acesta a lumii externe, şi nu a lumii 
propriu-zise. Postmoderniştii susţin că de fapt noi creăm adevărul atunci 
când îl interpretăm şi nu descoperim adevărul. După postmodernişti, ceva 
este adevărat fiindcă noi îl credem, şi nu îl credem fiindcă este adevăraţi 25 

Ca şi creştini noi acceptăm atât realitatea adevărului subiectiv cât şi 
a celui obiectiv şi credem că le putem descoperi pe amândouă printr-o 
utilizare combinată a revelaţiei şi a propriei noastre raţiuni. Biblia afirmă 
că noi putem ajunge să cunoaştem o dragoste care întrece orice pricepere 
omenească (vezi, Efeseni 3:19) şi că relaţia noastră cu Dumnezeu întrece 
simpla afirmare a unor adevăruri care-1 privesc pe El. Acesta este 
adevărul subiectiv, sau experimental. Insă sub nici o formă realitatea 
adevărului subiectiv sau experimental nu elimină realitatea adevărului 
obiectiv. De partea cealaltă, postmoderniştii susţin că tot adevărul este 
subiectiv. Cu aşa ceva noi nu putem fi de acord. 

Accentul pus de Biblie asupra revelaţiei istorice (ICorinteni 15:13- 
15), propoziţiile ei doctrinare (Romani 10:9) şi revelaţia naturală (Romani 
1:18-20) presupun că adevărul obiectiv există. Faptul acesta îl pune pe 
creştin în directă opoziţie cu mentalitatea postmodernistă. Autorii atei 
existenţialişti ca Nietzsche şi Sartre sunt cei ce au pregătit apariţia 
postmodernismului contemporan. Ei au înţeles că respingerea de către 
modernism a transcendentului reprezintă o mentalitate prea costisitoare 
deoarece anihilează orice standarde de obiectivitate în moralitate, în 
valorile umane, şi în adevăr. 8 Privit în felul acesta, postmodernismul 
reprezintă consecinţa firească a gândirii moderniste pentru că dezvăluie 
lipsa de finalitate a gândirii omeneşti autonome. 



25 Pentru o explicaţie clară a acestei concepţii, vezi, cartea lui Richard Rorty, 
intitulată Contingency, Irony, and Solidarity (publicată în Cambridge: 
Cambridge University Press, 1989), XIII-10. 

330 



Bibliografie 

1. Barr, James, The Bible in the Modem World, Londra, SCM Press, New 

York, Harper & Row, 1973. 

2. Barr, James, TheBibleîn theModem World, Londra, SCM Press, New 

York, Harper & Row, 1973. 

3. Barth, Karl, Church Dogmatics, ed. De G.W. Bromiley şi T. Torrance, 

Edinburg, T&T Clark, 1936-1969, Naperville, 1969. 

4. Bonhoeffer, Dietrich, Lettersand Papers from Frison, Londra, Collins, 

Fontana Books, 1963. 

5. Dermot, H. McDonald, The Concept of Authority, Faith and Thought: 

Journal of the Victoria Institute 95 (vara 1996). 

6. Emmet, Dorothy, The Nature of Metaphysical Thinking, New York, St. 

Martin's Press, 1945, pag. lo9. 

7. Gilkey, Langdon, Naming the Whirlwind: The Renewal of God Language, 

Indianopolis, Bobbs-Merrill, 1969. 

8. Heinz, Zahrnt, The Question of God: Protestant Theology in the twentieth 

century, trad din engl. de R.A. Wilson, New York, 
Harcourt Brace & World, 1969. 

9. Kaufman, Gordon D., "What Shall We Do with the Bible", 

Interpreta tion 25, 1971. 

10. Lyotard, Jean-Frangois, Condiţia postmodernă, Bucureşti, Idea, 2003. 

11. Lyotard, Jean-Francois, Postmodernismul pe înţelesul copiilor, Bucureşti, 

Biblioteca apostrof, 1977. 

12. MacKinnon, Donald, Borderlands of Theology and other Essays, edit. de 

G.W. Roberts, Philadelphia, J.B. Lippincott, 1969. 

13. Nineham, D. E., "Where în Lies the Authority of the Bible?" all the 

Authority of the Bible,de Leonard Hodgson şi alţii. 



331 



CUPRINS 
Biserica şi provocările vremii 5 

I. ORTODOXIA ÎN FATA PROVOCĂRILOR MODERNITĂŢII... 9 

Academician, pr. prof. univ. dr. Dumitru POPESCU 

Ortodoxie şi globalizare 11 

Pr. prof. univ. dr. Nicolae V. DURĂ 

Valorile religios-creştine şi „moştenirea culturală, religioasă şi 

umanistă a Europei". „Laicitate" şi „libertate religioasă" 19 

Arhidiac. prof. univ. dr. Constantin VOICU 

Preocupări umaniste la mitropolitul Andrei Şaguna 36 

Conf univ. dr. Liviu BORCEA 

Biserica Ortodoxă din Bihor în timpul stăpânirii otomane 

(1660-1692) 43 

Pr. prof. univ. dr. Vaier BEL 

Comunitatea mărturisitoare în contextul lumii secularizate şi 

globalizate 48 

Pr. conf. univ. dr. Gheorghe PETRARU 

Paradigme conceptuale moderniste şi postmoderniste şi impactul 

lor asupra teologiei şi misiunii bisericii 61 

Pr. conf. univ. dr. Nechita RUNCAN 

Confruntarea teologiei actuale cu mişcarea postmodernistă 77 

Pr. lect. dr. Claudiu Constantin COT AN 

Biserica Ortodoxă în faţa schimbărilor politice şi a provocărilor 

contemporane 106 



Pr. lect. dr. Gheorghe ISTODOR 

Postmodernismul - provocare majoră pentru misiunea bisericii 

creştine 119 

Pr. asist. dr. Gheorghe POPESCU 

Modernitate, postmodernitate şi ortodoxie 147 

Pr. asist. univ. drd. Tudor Dragoş PARASCHIV 

Mărturisind evanghelia pascală intr-o lume a deznădejdii 153 

Arhim. lect. dr. Vasile MIRON 

Adaptarea cultului divin public ortodox la condiţiile vieţii 

contemporane 185 

II. CREŞTINISMUL SUB PRESIUNEA 

POSTMODERNITĂTII 195 

Pr. prof. univ. dr. Isidor MĂRTINCĂ 

Probleme actuale ale familiei - celulă de bază a societăţii şi 

bisericii 197 

Pr. conf. univ. dr. Vasile NECHITA 

Postmodernitatea - ieşire din creştinism? 222 

Pr. conf. univ. dr. Vasile CITIRIGĂ 

Taina omului şi tragedia lui în epoca postmodernă 245 

Pr. conf. univ. dr. Ion POPESCU 

Fenomenul personalizării în postmodernism 264 

Pr. lect. dr. Adrian NICULCEA 

Intelectualul român între „Moartea lui Dumnezeu" şi un creştinism 

„imaginar 270 

Conf. univ. dr. Ştefan N. POPA 

Dostoievski şi o nouă interpretare 290 

Pr. lect. dr. Stelian MANOLACHE 

Cultură modernă şi gnosticism 296 



Pr. asist. Tudor Cosmin CIOCAN 

Postmodernismul ca revoltă împotriva autorităţii revelaţionale. 313 

Lect. dr. Răzvan IONESCU 

Primejdioasele stereotipii ale modernităţii confruntarea cu timpul 

şi spaţiul vrerea şi puterea 332 

Elena DULGHERII 

Omul religios în epoca postmodernă 358 

III. MODERNITATE, POSTMODERNITATE, ASPECTE 
SPECIALE 367 

Prof. Daniela POPA 

Educaţia între modernism şi postmodernism 369 

Drd. Bogdan-Ciprian NECHITA 

Icoana şi postmodernismul 372 

Masterand ing. Teofana-Emilia NECHITA 

Tehnologia biomedicală şi bioetica creştină 376 

Oana IFTIME 

Bioetica - doar o altă piesă din marele mozaic al iluziei? 

Postmodernism şi moralitate în ştiinţele biomedicale 383 

Postmodernismul, o provocare nihilistă la învăţătura de credinţă 
şi spiritualitate ortodoxă 394 

CONCLUZII 396 



